Esiliigas on oma mängu leidnud SK KNT meeskond, alistades seni vaid kaks kaotust saanud Rakvere Tööriistamarketi koduseinte toel kindlalt 76:59.
#000001
Kodumeeskond asus mängu juhtima kohe esimesest veerandajast, mil tehti 12:5 spurt ja võideti veerandaeg seisuga 24:8. Teisel veerandajal ärkasid ka külalismeeskonna mängijad. Eriti suurt peavalu valmistas SK KNT mängijatele Arvan-Johannes Lippasaar, kes viskas teisel perioodil oma meeskonna 19st punktist 13. Sellegipoolest püsis vahe turvaline ja poolajale mindi vastu kodumeeskonna 37:27 eduseisul.
#000002
Kolmandal veerandajal hoidis kodumeeskond edukalt kättevõidetud edu ning viimast perioodi alustati seisul 57:44. Mängu lõpus suudeti vahet veelgi veidike kasvatada ning võeti kindel 76:59 võit.
#000003
Ülitihedas turniiritabelis tõusis SK KNT meeskond nüüd 5 võidu ja 4 kaotusega 2. kohale. Ka Rakvere Tööriistamarket on kogunud 5 võitu, aga peetud on üks mäng vähem, millega jagatakse koos nelja meeskonnaga 3.-7. kohta.
#000005